Earth Hour

Earth Hour er en verdensomspennende symbolsk markering der folk over hele verden blir oppfordret til å slukke lyset en time for klimaet. Det er naturvernorganisasjonen WWF (World Wide Fund for Nature) som står bak kampanjen, som ble avholdt for første gang i Australia. Den symbolske markeringen har som formål å øke bevisstheten rundt klimaproblematikken ved å få privatpersoner, virksomheter, myndigheter og organisasjoner til å slå av elektrisk lys i én time. Selve lysslukkingen er ment som en symbolsk handling for å vise at mennesker verden over står sammen for å stoppe klimaendringene.

Internasjonalt

Earth Hour ble markert første gang i Sydney, Australia i 2007. Det skal ha deltatt to millioner mennesker i denne første markeringen. I 2008 hadde det blitt en global bevegelse hvor 50 millioner mennesker i 35 land deltok. I 2009 hadde det blitt verdens suverent største klimakampanje. Markeringen har vokst år for år, og over en milliard mennesker i over 160 land deltar hvert år. Også kjente ikonbygg verden over slukker lyset, som for eksempel pyramidene i Giza, Frelserstatuen i Rio, og Fugleredet i Beijing.

Norge

Norge var offisielt med for første gang i 2009. Markeringen finner som regel sted siste lørdag i måneden mars klokken 20:30 lokal tid.
Norske ikonbygg som blant annet Slottet, Den norske opera, Nidarosdomen, Holmenkollen og Stortinget markerer Earth Hour hvert år. Det samme gjør et stort antall norske kommuner, bedrifter og privatpersoner. Oppslutningen rundt markeringen har siden 2009 ligget rundt 30-40 prosent av Norges befolkning hvert år. 
Rundt to millioner nordmenn deltok i 2009, og de slukket til sammen cirka fem millioner 40 watts lyspærer. Følgende norske kommuner deltok i markeringen i 2009: Asker, Bergen, Bodø, Bærum, Drammen, Eidsvoll, Eigersund, Kristiansand, Lom, Oslo, Rælingen, Sandnes, Stavanger, Tingvoll, Tromsø, Trondheim. Også en rekke bygninger, bedrifter og institusjoner deltok i 2009: LO, Statsbygg, Eidsvollbygningen, McDonald's, Choice-hotellene, Oslo Plaza, Rådhuset i Oslo, Moss lufthavn Rygge og Moss Rådhus. 
I 2010 gikk strømforbruket i Norge ned med 250 millioner watt under Earth Hour, hvilket tilsvarer 6 millioner 40W lyspærer. 162 kommuner, 350 bedrifter og en rekke ikonbygg i Norge var med på Earth Hour 2010.  Bedrifter og institusjoner som var med på Earth Hour i Norge i 2010 var blant andre IKEA, LO, Statsbygg, Eidsvollbygningen, McDonald's, Choice-hotellene, Oslo Plaza, Rådhuset i Oslo, Moss lufthavn Rygge, Moss Rådhus, Entra eiendom og Forsvarsbygg. Bygg som var med i Norge i 2010 var blant annet Stortinget, Oslo Børs, Operaen, Nidarosdomen, Holmenkollen, Lerkendal, Oslo Plaza, festninger som Akershus, Bergenhus og Oscarsborg, Isfjord radio på Svalbard, Postgirobygget, Slottet, Gamlehaugen og Holmenkollen.
I 2011 var polfarer Børge Ousland og Gunhild Stordalen var Earth Hour-ambassadører i Norge. IKEA var hovedsamarbeidspartner til klimakampanjen i 2011. 
I 2014 ble markeringen i Norge rekordstor. Blant annet deltok 209 kommuner. 37 prosent av Norges befolkning oppgav at de deltok. 
Det ble satt ny påmeldingsrekord blant norske bedrifter i 2015. Nærmere 1000 bedrifter registrerte seg på WWF-Norge sine nettsider, men antakelig var tallet på deltakende bedrifter langt høyere. I en undersøkelse foretatt like etter markeringen oppgav 85 prosent av Norges befolkning at de kjenner til Earth Hour. 
Earth Hour er antakeligvis både Norges og verdens største klimamarkering. WWFs tidligere generalsekretær i Norge, Nina Jensen, har uttalt at «Earth Hour er miljøbevegelsens 17. mai»